Charlotte

Ja, så bliver jeg nok rosinen i pølseenden :-) - men hvordan er det nu, bedre sent end aldrig.

25 år, oh ve, oh rædsel, jeg husker stadig, når min mor fortalte, at hun skulle til 25 års jubilæumsfest på gymnasiet, så var man virkelig gammel, og ja, nu render jeg selv rundt og siger det til mine børn. Om jeg føler mig gammel, nej, lidt rynker og lidt rundere, men indeni stadig en masse skøre ideer og et larmende grin :-)

Og hvad er der så sket i den mellemliggende tid. Efter gymnasiet tog jeg en uddannelse som korrespondent i engelsk og tysk. Startede efterfølgende op på overbygningen ED i engelsk, men jeg var blevet skoletræt og afsluttede det forløb hurtigt. Blev ansat som sekretær i Dansk Håndbold Forbund, hvor jeg havde tre sjove år med at arrangere turneringer, rejser og ikke mindst nyde Morten Stiig, når han kom ind på kontoret. Så fulgte 5 år på Københavns Pektinfabrik (i dag kaldet CP Kelco) i Lille Skensved som koordinator i deres kundeserviceafdeling. Også en rigtig sjov periode og mange søde kolleger. En dag blev jeg pludselig kontaktet af Faxe Bryggeri, som havde brug for en eksportsekretær, og ja, der var ikke så megen betænkningstid - fedt at komme tæt på sin bopæl (Dalby) og øl :-) Desværre var det i en periode, hvor tallene var for nedadgående, og mens jeg var på barsel med mit første barn, endte det desværre med, at jeg blev opsagt under barsel. Ikke særlig fedt, men jeg fandt ud af, at når én dør lukkes, åbnes der en anden. En stilling som direktionssekretær i en mindre produktionsvirksomhed i Ringsted (PBI-Dansensor A/S) stod klar til mig, og ja, her har jeg nu været i 10 år. Et vildt fedt job med en masse spændende (og mindre spændende opgaver), rejser og andet godt, så jeg bliver nok hængende et par år endnu. Er så småt ved at pakke kuffert, da jeg drager en uge til New York på søndag i arbejdsregi. Heldigvis bliver det også til en enkelt fridag, hvor der skal spises cupkages og vandres rundt i blomstret kjole og stiletter (ja, jeg ved det, har set for meget af serien "Sex in the City" :-) )

Privatlivet - er fortsat sammen med Jan (også kaldet Jansen) fra gymnasiet - indrømmet, sådan lidt Keld & Hilda-agtigt :-) - Vi har to børn, Mathilde på 10 og Anton på 4, så der er liv og glade dage. Foruden børn rummer husstanden også en lille forkælet hankat og en lille dværgvæder, og ja, stod det til Mathilde, havde vi også en hest og hund, men så er det jo godt, at jeg som forælder har vetoret, indtil hun bliver 18. Vi holder til i Dalby i et lille parcelhus med udsigt over markerne, så ja, fortsat landbytosse og halm i træskoene.

Resten gemmer jeg til vi ses i morgen.

Det bliver hyggeligt at se jer alle igen.

Charlotte